dzə́dzāā mod, dzóm yā suga esámbá, mod miǹtyé, mod yǎ ā man yǎ yəman ai okɔ̌n, asú díé hə anə́ ńzə̄zām, dzə́dzāā dzóm fɔ̄ɔ̄, asú tē ńdɔ̄ bá ndzí kīg nyé badə̄ lāŋ á táŋ. 4Bə́bə́lá émēn, akɔ̌n dáán ńdɔ a ngábə́ bəgə́ dīlí ai miǹtyé myáán, byâ bǐ ngáyén nyē anə́ ńzə̄zām, bǐ kɔ́bɔgɔ nâ Zambá ā tóán nye ndə́gələ, a sámá fə̄ nyé. 5Ndə nyé ā ngābábi tə́ ású míńsə́m myáán, ndə nyé ā ngádzugi tə́ ású bə́bə̂ bə́ mam báán: endə́gə́lə́ é ngāzū nyé á nyɔ́l ású yə̄ nâ bǐ bi mvɔí, ńdɔ fɔ́ɔ́ bī ngābɔ mvɔí ai məvə́ŋ móé. 6Bíā bə́sə bǐ ngábə́ hə anə́ ńtómbá ó tyé ńkɔ̌l, anə́ mod a kələ a ndə́ŋ é zēn dzīē, ńdɔ Ǹtí á ngānɔŋ adǐd míńsə́m dáán bíā bə́sə, a bədé nyē á ńlō. 7A ngátúnī nyé émēn, á ńyián wóé; ńdɔ̄ fə a ndzí kig yáī ányu; anə́ wayəm nyiá ǹtómbá yǎ bákə tsíg, hə anə́ mān ńtómbá yǎ bátsíg mim̀vɔ̌d, a yi ku évōl, təge yáī ányu. 8Á mvús miǹtyé míé, a yi bi ólugú. Zá ā yi láŋ mvɔŋ bod dzié? Ḿból bə́ tsíg nyē dzwé á tāŋ ébá bə́ və̄ə̄, ńdɔ̄ fə̄ bə́ bɔ̄ naa á dzūgi ai ǹsə́m áyɔŋ díé. 9A yi bɔ̌ naa m̀bə̂ mod á kə man ḿbəŋ, a yi bɔ̌ naa á būgúbán ai awú díé, etɔ̌m yə̄ nâ émēn ā ndzí kig bɔ ábē, təge fálā ébūg mvol ânyu díé. 10Ńdɔ Ǹtí ā ngāyī nâ á fid nyé ai miǹdzǔg. Ḿból ā yə̄bə́ naa a və́ ényiŋ dzíé ású ńsə́m, a yi yén é mvɔ̄m ē nə́ təge man, ǹyián Ńtí wāyi tóban á mim̀bɔán míé. 11Ḿból ā ngādzugi á ńsīsīm wóé, a yi yén anə́ ā dzyé á túd; ású ā ngāyəm miǹtyé, etúgā dzáma yâyi vəŋân ábuí bod bəsósōó, amú émēn ā yi bəgə ábē dābán. 12Asú tē māyī nyé və̄ étītíb bod, a yi kaban ákūmá miǹgungúl, amú a hə́ kab nyé émēn áwū, bə́ láŋā nyé á tâŋ bəbə̂ bə́ bod, ńdɔ̄ fə a ngábə́gə miǹsə́m mí ábuí bod, a kogolǎn fə̄ ású bədaŋ bə́ mvéndé.